Christoffer Aagaard Melson (V), 2022-05-20:
Tak for det, og tak for ordet.
Redegørelsen om rigsfællesskabet viser et rigsfællesskab, som jo langt hen ad vejen er i god form, men det er en vigtig debat, vi har i dag, for det er ikke en selvfølge.
Rigsfællesskabet står i disse år over for en række udfordringer, forandringer og muligheder, som vi i den grad har brug for at diskutere med hinanden og finde løsninger på, hvis vi også i fremtiden skal have et stærkt rigsfællesskab.
I forbindelse med sidste års debat fyldte håndteringen og samarbejdet om bekæmpelsen af covid-19 rigtig meget, men det kommer den heldigvis ikke til i år.
Nu har en ny krise ramt verden, og denne gang er den menneskeskabt og har nogle helt andre dimensioner.
Putins overfald på Ukraine har rystet den verdensorden, som de sidste mange år har sørget for stabilitet og økonomisk fremgang.
I denne krise skal rigsfællesskabet også stå sin prøve.
Ruslands destruktive adfærd og ageren udfordrer nemlig Grønland, Færøerne og Danmark på forskellig vis og stiller rigsfællesskabet i en helt ny sikkerhedspolitisk situation i Arktis.
Derfor er det rigtig godt, at der er etableret et sikkerheds- og forsvarspolitisk kontaktudvalg på regeringsniveau, og det må siges at være god timing af regeringslederne, at de har indgået den aftale.
I den forbindelse vil vi fra Venstres side også opfordre til, at der arbejdes videre med de tanker, som bl.a. hr. Edmund Joensen og fru Aki-Matilda Høegh-Dam tidligere har arbejdet med, om også at skabe en tættere dialog på tværs af parlamenterne i rigsfællesskabet.
Vi har samme udfordring i samarbejdet blandt Arktiske Parlamentarikere, hvor fru Aaja Chemnitz Larsen er formand.
Vi skal selvsagt ikke samarbejde med Rusland for nuværende, da landet ser stort på internationale spilleregler, men der er stadig rigtig vigtige sager, der skal håndteres, og det kræver, at vi rykker tættere sammen med de øvrige stater i Arktis og får aftalt en plan og en strategi for, hvordan vi kommer videre med de vigtige emner.
Internt i rigsfællesskabet kræver det også en tæt og alvorlig dialog frem mod et nyt forsvarsforlig.
Ud over den hårde sikkerhed skal vi også have håndteret en række sikkerhedsrelaterede emner, og det gælder i forhold til kritisk infrastruktur og øget cybersikkerhed, hvor det heldigvis af redegørelsen fremgår, at der er en tæt dialog, ligesom et tæt samarbejde om håndtering af klimaforandringerne bliver afgørende i fremtiden.
Det gælder også i forhold til handel, hvor vi alle sammen har en interesse i at blive mindre sårbare over for russisk pression.
I Danmark er det primært i forhold til energiafhængighed, vi har en udfordring; i Grønland og særlig på Færøerne er det primært afhængigheden af fiskeeksport til Rusland, der udgør en sikkerhedspolitisk udfordring.
Derfor opfordrer vi regeringen til fortsat at sætte alle sejl til for at hjælpe Færøerne med at sikre en bedre handelsaftale med EU, hvilket jeg ved statsministeren også har rigtig meget fokus på.
Så tak for det til statsministeren.
Det er både i EU's og i rigsfællesskabets interesse, at vi får landet en sådan aftale, der gør, at Rusland ikke kan presse Færøerne på den måde, som de er i stand til i dag.
Forudsætningen for, at vi har et stærkt rigsfællesskab er også, at vi kan handle med hinanden og er økonomisk robuste, derfor skal vi gøre, hvad vi kan for at bekæmpe grænsehindringer inden for rigsfællesskabet.
Et nyt eksempel er Schrems II-dommen, efter hvilken det er blevet langt sværere at overføre data til et usikkert tredjeland, og det bliver Grønland desværre stadig betegnet som, og det skaber store problemer også for offentlige myndigheder i forhold til samarbejdet mellem Danmark og Grønland.
Jeg er ærgerlig over, at det stadig ikke er lykkedes i forhold til Grønland, og det må vi have en tæt dialog med Grønland om, altså hvordan vi kan gøre det bedre, for det er meget, meget uhensigtsmæssigt.
Mere ensartede roamingafgifter på tværs af rigsfællesskabet er et andet område, som vi fra Venstres side synes vi skal arbejde videre med.
Det er også væsentligt for et velfungerende rigsfællesskab, at vi har kendskab til hinanden, og derfor skal vi have fokus på, at der undervises i rigsfællesskabet, i Grønland og Færøerne, i vores uddannelsessystem, og at der også er midler til at understøtte den undervisning.